Ֆերնանդելը՝ Ֆերնան Ժոզեֆ Դեզիրե Կոնտանդենը, դեռևս մինչև կինո մուտք գործելը արդեն կատակերգու էր՝ իր խառնվածքով, արտաքինով ու նախասիրություններով։ Նա աշխատում էր Մարսելի բանկերից մեկում, սակայն օրերից մի օր ամեն ինչ թողեց և միացավ շրջիկ արտիստների խմբին։ Թատերախմբում Ֆերնանդելն արագորեն դարձավ թիվ 1 կատակերգուն, իսկ հետո անդառնալիորեն սիրահարվեց կինեմատոգրաֆին։ Նա նկարահանվում էր գրեթե առանց ընդմիջումների՝ Իտալիայում, Իսպանիայում, Անգլիայում և Մ․ Նահանգներում, իսկ Ֆրանսիայում ավելի հեշտ է հիշել այն ռեժիսորներին, ում ֆիլմերում Ֆերնանդելը չի նկարահանվել, քան նրանց, ում ֆիլմերում նկարահանվել է։ Նրա ֆիլմացանկը հարուստ է՝ ավելի քան 150 կինոնկար։ Ֆերնանդելի կերպարը չափազանց ներդաշնակ է իր հերոսների կերպարներին․ նա բարեսիրտ է, սակայն դժվարությամբ է հարմարվում մարդկանց, միջավայրին ու հասարակության օրենքներին։ Ինչպես Տոտոյին, Ֆերնանդելին էլ մեծ ճանաչում պարգևեց «Օրենքն օրենք է» ֆիլմը, որտեղ նա խաղում էր միամիտ ու ազնիվ ոստիկանի, իսկ Տոտոն՝ համակրելի օրինազանցի դերը։